**Ford juhlii seitsemännen miljoonannen Transitin valmistumista:**

**Transit tulee myyntiin 118 maassa**

* Ford juhlii seitsemännen miljoonannen Transit-pakettiauton valmistumista. Jos kaikki Transitit parkkeerattaisiin peräkkäin, jono ulottuisi Lontoosta Sydneyyn ja takaisin.\*
* Merkkipaalua juhlistettiin tänään Fordin kiinalaisen kumppanin, Jiangling Motors Corpin, uuden hyötyajoneuvojen kokoonpanotehtaan avajaisissa. Tehdas avattiin Nanchangissa, Kiinassa.
* Ford aloittaa Transitin valmistuksen ja myynnin ensimmäistä kertaa Pohjois-Amerikassa ensi vuonna sekä laajentaa ajoneuvon myyntiä 118 maahan kuudessa maanosassa. Tavoitteena on myydä 400 000 Transitia vuosittain vuoteen 2016 mennessä, mikä tarkoittaa yhden Transitin myyntiä aina 80 sekunnin välein.
* Täysin uusi Transit esitellään Euroopassa vuonna 2014.

**HELSINKI, 20.6.2013** – Ford Motor Company julkisti tänään valmistaneensa seitsemännen miljoonannen Transitin. Tämä suosittu hyötyajoneuvo lanseerattiin Euroopassa vuonna 1965, ja sen myyntiä laajennetaan nyt 118 maahan kuudessa eri maanosassa. Seitsemän miljoonan Transitin jono ulottuisi Lontoosta Sydneyyn ja takaisin.

Merkkipaalua juhlistettiin tänään Fordin kiinalaisen kumppanin, Jiangling Motors Corpin, uuden Transit-kokoonpanotehtaan avajaisissa Fordin pääjohtajan Alan Mulallyn johdolla. Jiangling Xiaolan -kokoonpanolaitos sijaitsee Kiinan Nanchangissa ja Jiangling Motors Corp on investoinut siihen 300 miljoonaa Yhdysvaltain dollaria. Kokoonpanolaitoksessa valmistetaan JMC- ja Ford-ajoneuvoja kasvaville Kiinan markkinoille.

”Ford Transitilla on merkittävä asema miljoonien ihmisten elämässä ja työssä”, sanoo Mulally. ”Ihmiset eri puolilla maailmaa luottavat Ford Transitiin työssään esimerkiksi rakennustyömailla, tavarakuljetuksissa ja jopa kiireisissä potilaskuljetuksissa.”

Transit tuli markkinoille samana vuonna kuin ihminen käveli ensimmäistä kertaa kuussa. Ajoneuvo teki tuolloin välittömän vaikutuksen ja toi käytännön apua Euroopan kasvavaan talouteen. Sittemmin Ford on kehittänyt Transit-mallistoon laajan valikoiman eri korimalleja ja muunnelmia kevyistä kuorma-autoista vaihtolava-autoihin, matkailuautoihin ja hurjiin erikoismalleihin, kuten Cosworth V8 -moottorilla varustettuihin Supervaneihin.

Täysin uusi Transit esitellään Euroopassa keväällä 2014. Uusittu ja laajennettu mallisto sisältää myös Transit Custom-, Transit Connect- ja Transit Courier -mallit.

Transitin tuotantovauhti on kiihtynyt jatkuvasti. Ajoneuvo saavutti ensimmäisen myydyn miljoonan virstanpylvään vuonna 1976, ja seuraavat miljoonat vuosina 1985, 1994, 2000, 2005 ja 2010.

Transitissa on esitelty myös useita teknologisia innovaatioita, jotka auttavat parantamaan hyötyajoneuvon suorituskykyä, mukavuutta ja turvallisuutta. Näitä ominaisuuksia ovat muun muassa sivuovet, halogeeniajovalot, vyörenkaat, suoraruiskutusdieselmoottorit, turvalukot sekä lukkiutumattomat jarrut vakiovarusteena.

”Ford Transit tuo mukanaan jatkossakin innovaatioita, jotka mahdollistavat suuremmat tavarakuljetukset, vähentävät juoksevia kuluja ja takaavat luotettavan ja turvallisen matkanteon”, Mulally sanoo.

Transitin tuotantoa laajennettiin Euroopan ulkopuolelle ensimmäisen kerran vuonna 1997 Kiinan Nanchangissa ja Vietnamin Hai Duongissa sijaitseviin tuotantolaitoksiin. Uusi Jiangling Xiaolan -kokoonpanotehdas yli kaksinkertaistaa Jiangling Motors Corpin hyötyajoneuvojen tuotantokapasiteetin 245 000 yksiköstä 545 000 yksikköön. Ford omistaa 30 prosenttia Jiangling Motors Corpista, joka valmistaa Kiinassa myytävät Ford Transitit.

Transit-tuotannon ja -myynnin maailmanlaajuinen levittäytyminen ottaa seuraavan merkittävän askeleen vuoden 2014 puolivälissä, kun täysin uusi Transit esitellään Pohjois-Amerikassa. Pohjois-Amerikassa myytävät Transit-ajoneuvot valmistetaan Kansas Cityssä.

Ford tavoittelee vuosittain yli 400 000 kappaleen Transit-myyntiä vuoteen 2016 saakka, mikä tarkoittaa yhden Transitin myyntiä aina 80 sekunnin välein.

Täysin uusi Ford Transit tulee markkinoille keväällä 2014. Se nostaa keskikokoisten hyötyajoneuvojen luokan ominaisuudet ja monikäyttöisyyden uudelle tasolle. Mallistossa on kattava korivalikoima, luokkansa johtava kuormankantokyky, matalat ylläpitokustannukset sekä poikkeuksellinen kestävyys.

Euroopassa uusi Transit ja tonniluokan Transit Custom ovat täysin uuden Transit-malliston lippulaivat. Mallistoon kuuluvat myös täysin uusi Transit Connect, jossa on noin 550−1 000 kilon kantavuus, sekä kompakti Transit Courier, jonka maksimikantavuus on 660 kiloa. Mallisto on kokonaisuudessaan myynnissä vuoden 2014 aikana.

”Ford Transitilla on mahtava menneisyys ja vieläkin valoisampi tulevaisuus”, sanoo Mulally.

# # #

\* Seitsemän miljoonan Transit-ajoneuvon arvioitu pituus perustuu keskimääräiseen ajoneuvon pituuteen, joka on 5 metriä. Lontoosta on Sydneyyn noin 17 000 kilometriä linnuntietä.

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 175 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.ford.com](http://www.ford.com)

Euroopan Ford valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 69 000 henkilöä. Euroopassa toimii myös Ford Motor Credit Company ja Ford Customer Service Division sekä 24 tuotantolaitosta, joista 15 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 - samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

(09) 351 700

rsalin1@ford.com